CELEX: 
Language: sl
Date: 2018-07-09 00:00:00
Title: DELEGIRANA UREDBA KOMISIJE (EU) …/… o spremembi Priloge III k Uredbi (EU) št. 211/2011 Evropskega parlamenta in Sveta o državljanski pobudi

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Člen 16 Uredbe (EU) št. 211/2011 določa, da lahko Komisija z delegiranimi akti v skladu s členom 17 in ob upoštevanju pogojev iz členov 18 in 19 Uredbe sprejme spremembe prilog k Uredbi, v okviru ustreznih določb Uredbe.
            
            
               Člen 5(1) Uredbe določa, da lahko organizatorji državljanskih pobud za zbiranje izjav podpisnikov o podpori uporabijo le obrazce izjave o podpori v obliki vzorcev iz Priloge III k Uredbi. V skladu s temi obrazci morajo podpisniki navesti različne podatke, odvisno od države članice, iz katere prihajajo (države članice prebivališča ali državljanstva podpisnika). 
            
            
               Obrazci vsebujejo izjavo o varstvu osebnih podatkov, s katero se podpisniki obvestijo o tem, kako bodo njihovi osebni podatki obdelani. Ta dokument se sklicuje na Direktivo 95/46/ES in na zahteve, ki izhajajo iz te direktive.
            
            
               Uredba (EU) 2016/679 o varstvu posameznikov pri obdelavi osebnih podatkov in o prostem pretoku takih podatkov (v nadaljnjem besedilu: Splošna uredba o varstvu podatkov) razveljavlja Direktivo 95/46/ES. Veljati je začela 25. maja 2018.
            
            
               Člen 94 Splošne uredbe o varstvu podatkov določa, da se sklicevanja na Direktivo 95/46/ES štejejo kot sklicevanja na Uredbo (EU) 2016/679. 
            
            
               Člen 13 Splošne uredbe o varstvu podatkov določa informacije, ki se zagotovijo, kadar se osebni podatki pridobijo od posameznika, na katerega se nanašajo osebni podatki.
            
            
               Komisija mora sprejeti ta akt, da bi spremenila izjavo o varstvu osebnih podatkov, ki je vključena v vzorca obrazcev izjave o podpori, da bi ju uskladila z določbami Splošne uredbe o varstvu podatkov. 
            
            
            
               Namen sprememb je posameznikom, na katere se nanašajo osebni podatki, zagotoviti:
            
            
               (a) posodobljeno sklicevanje na veljavni pravni okvir varstva osebnih podatkov in
            
            
               (b) dodatne informacije, ki jih mora zagotoviti upravljavec podatkov, kadar se osebni podatki pridobijo od posameznika, na katerega se nanašajo osebni podatki, kot je določeno v členu 13 Splošne uredbe o varstvu podatkov. 
            
            
               Te informacije vključujejo seznam pravic posameznika, na katerega se nanašajo osebni podatki, v zvezi z obdelavo njegovih podatkov, informacije o pravici do vložitve pritožbe pri nadzornem organu, sklic na kontaktne podatke upravljavca podatkov (organizatorjev) in pooblaščene osebe za varstvo podatkov (če obstaja), kontaktne podatke pristojnih nacionalnih organov, ki bodo prejeli in obdelali osebne podatke, in nacionalnih organov za varstvo podatkov.  
            
            
               2.POSVETOVANJA PRED SPREJETJEM AKTA
            
            
               Javna posvetovanja, ocena učinka in objava osnutka akta za namen zbiranja povratnih informacij zainteresiranih strani niso bili potrebni glede na omejeno polje proste presoje Komisije v zvezi z zadevno spremembo. Komisija je dolžna spremeniti Prilogo III, da bi Uredbo prilagodila novemu pravnemu okviru za varstvo podatkov, in sicer določbam Splošne uredbe o varstvu podatkov, ki je 25. maja 2018 razveljavila in nadomestila Direktivo 95/46/ES.
            
            
               Države članice so bile v posvetovanja vključene prek strokovne skupine Komisije za državljansko pobudo. Njihova mnenja so bila v tem delegiranem aktu upoštevana. V skladu s posebno ureditvijo, določeno v okvirnem sporazumu med Evropskim parlamentom in Komisijo, so na sestanku strokovne skupine Komisije sodelovali strokovnjaki Evropskega parlamenta, ki so imeli na voljo vse informacije in dokumentacijo o sestanku. 
            
            
               3.PRAVNI ELEMENTI DELEGIRANEGA AKTA
            
            
               Ta akt spreminja izjavo o varstvu osebnih podatkov v delu A in delu B Priloge III k Uredbi (EU) št. 211/2011. 
            
         
         
            
               Akt določa, da se osebni podatki, ki so v obrazcih izjav o podpori posredovani organizatorjem predlagane pobude, uporabijo izključno za podporo tej pobudi in da se dajo na razpolago pristojnim nacionalnim organom, ki jih obdelajo, da bi preverili in potrdili število veljavnih izjav o podpori, prejetih za to državljansko pobudo, v skladu s členom 8 Uredbe (EU) št. 211/2011. V poglavju III Splošne uredbe o varstvu podatkov je določeno tudi, da imajo posamezniki, na katere se nanašajo osebni podatki, pravico, da od organizatorjev zahtevajo dostop do svojih osebnih podatkov ter popravek, izbris in omejitev obdelave svojih osebnih podatkov. 
            
            
               V skladu s členom 9 Uredbe (EU) št. 211/2011 akt določa tudi, da organizatorji hranijo izjave o podpori in njihove morebitne dvojnike največ 18 mesecev po datumu prijave predlagane državljanske pobude ali mesec dni po predložitvi pobude Komisiji, odvisno od tega, kaj nastopi prej. Prek te časovne omejitve se lahko hranijo v primeru upravnih ali pravnih postopkov, in sicer za največ teden dni po datumu zaključka navedenih postopkov. Brez poseganja v katero koli drugo upravno ali pravno sredstvo ima vsak posameznik, na katerega se nanašajo osebni podatki, pravico, da vloži pritožbo pri organu za varstvo podatkov, zlasti v državi članici, v kateri ima običajno prebivališče, v kateri je njegov kraj dela ali v kateri je domnevno prišlo do kršitve, če meni, da obdelava njegovih osebnih podatkov krši Splošno uredbo o varstvu podatkov.
            
            
               Zakon prav tako določa sklice na kontaktne podatke upravljavcev podatkov (organizatorjev), s katerimi je mogoče vzpostaviti stik s pomočjo podatkov o prijavljenih kontaktnih osebah, kot so navedene v obrazcu izjave o podpori; kontaktne podatke pooblaščene osebe za varstvo podatkov (če obstaja), ki so na voljo na spletnem mestu pobude v registru Evropske komisije, kot je navedeno v obrazcu izjave o podpori; in kontaktne podatke pristojnega nacionalnega organa, ki prejme in obdela osebne podatke, in nacionalnih organov za varstvo podatkov, ki so na voljo na 
               
                  http://ec.europa.eu/citizens-initiative/public/data-protection?lg=sl
               
               .
            
            
               DELEGIRANA UREDBA KOMISIJE (EU) …/…
            
            
               z dne 9.7.2018
            
            
               o spremembi Priloge III k Uredbi (EU) št. 211/2011 Evropskega parlamenta in Sveta o državljanski pobudi 
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi
                  1
               , zlasti člena 16 Uredbe, 
            
            
               ob upoštevanju naslednjega:
            
            
               (1)Člen 5(1) Uredbe (EU) št. 211/2011 določa, da lahko organizatorji državljanskih pobud za zbiranje izjav podpisnikov o podpori uporabijo le obrazce izjave o podpori, ki so v obliki vzorcev iz Priloge III k Uredbi.
            
            
               (2)Obrazci izjave o podpori vsebujejo izjavo o varstvu osebnih podatkov z informacijami o tem, kako se osebni podatki podpisnikov lahko obdelajo ter kakšne so pravice podpisnikov kot posameznikov, na katere se nanašajo osebni podatki. Izjava o varstvu osebnih podatkov se sklicuje na razveljavljeno Direktivo 95/46/ES Evropskega parlamenta in Sveta
                  2
               . 
            
            
               (3)Direktiva 95/46/ES je bila razveljavljena z Uredbo (EU) 2016/679
                  3
               . Uredba (EU) 2016/679 se je začela uporabljati 25. maja 2018.
            
            
               (4)Člen 13 Uredbe (EU) 2016/679 določa informacije, ki jih mora upravljavec podatkov zagotoviti posamezniku, na katerega se nanašajo osebni podatki, takrat, ko od njega pridobi osebne podatke. Take informacije bi morale biti odslej zagotovljene v izjavi o varstvu osebnih podatkov, ki je del obrazca izjave o podpori.
            
            
               (5)V skladu s členom 94 Uredbe (EU) 2016/679 se sklicevanja na razveljavljeno Direktivo 95/46/ES štejejo kot sklicevanja na Uredbo (EU) 2016/679. Zaradi jasnosti, pravne varnosti in preglednosti bi bilo treba sklicevanje v izjavi o varstvu podatkov posodobiti. 
            
            
               (6)Prilogo III k Uredbi (EU) št. 211/2011 bi bilo zato treba ustrezno spremeniti.
            
            
               (7)V skladu s členom 28(2) Uredbe (ES) št. 45/2001 Evropskega parlamenta in Sveta
                  4
                je bilo opravljeno posvetovanje z evropskim nadzornikom za varstvo podatkov –
            
            
               SPREJELA NASLEDNJO UREDBO:
            
            
               Člen 1
            
            
               Priloga III k Uredbi (EU) št. 211/2011 se spremeni:
            
         
         
            
               (1)besedilo izjave o varstvu osebnih podatkov, določeno v vzorcu obrazca izjave o podpori na koncu dela A, se nadomesti z naslednjim:
            
            
               „Izjava o varstvu osebnih podatkov: V skladu s Splošno uredbo o varstvu podatkov bodo vaši osebni podatki, predloženi v tem obrazcu, uporabljeni le za podporo te pobude in bodo na voljo pristojnim nacionalnim organom za namene preverjanja in potrjevanja. Pravico imate od organizatorjev te pobude zahtevati dostop, popravek, izbris in omejitev obdelave svojih osebnih podatkov. 
            
            
               Organizatorji bodo vaše podatke hranili največ 18 mesecev po datumu prijave predlagane državljanske pobude ali mesec dni po predložitvi pobude Komisiji, odvisno od tega, kaj nastopi prej. Prek te časovne omejitve se lahko vaši podatki hranijo v primeru upravnih ali pravnih postopkov, in sicer za največ teden dni po datumu zaključka teh postopkov.
            
            
               Brez poseganja v vsako drugo upravno ali pravno sredstvo imate pravico, da kadar koli vložite pritožbo pri organu za varstvo podatkov, zlasti v državi članici svojega običajnega prebivališča, kraja dela ali kraja domnevne kršitve, če menite, da so bili vaši podatki nezakonito obdelani.
            
            
               Organizatorji državljanske pobude so upravljavci v smislu Splošne uredbe o varstvu podatkov in z njimi lahko vzpostavite stik s pomočjo podatkov v tem obrazcu. 
            
            
               Kontaktni podatki pooblaščene osebe za varstvo podatkov (če obstaja) so na voljo na spletnem mestu te pobude v registru Evropske komisije, kot je navedeno v tem obrazcu.
            
            
               Kontaktni podatki nacionalnega organa, ki prejme in obdela vaše osebne podatke, in nacionalnih organov za varstvo podatkov, so na voljo na: 
               
                  http://ec.europa.eu/citizens-initiative/public/data-protection?lg=sl
               
               .”;
            
            
               (2)besedilo izjave o varstvu osebnih podatkov, določeno v vzorcu obrazca izjave o podpori na koncu dela B, se nadomesti z naslednjim:
            
            
               „Izjava o varstvu osebnih podatkov: V skladu s Splošno uredbo o varstvu podatkov bodo vaši osebni podatki, predloženi v tem obrazcu, uporabljeni le za podporo te pobude in bodo na voljo pristojnim nacionalnim organom za namene preverjanja in potrjevanja. Pravico imate od organizatorjev te pobude zahtevati dostop, popravek, izbris in omejitev obdelave svojih osebnih podatkov. 
            
            
               Organizatorji bodo vaše podatke hranili največ 18 mesecev po datumu prijave predlagane državljanske pobude ali mesec dni po predložitvi pobude Komisiji, odvisno od tega, kaj nastopi prej. Prek te časovne omejitve se lahko vaši podatki hranijo v primeru upravnih ali pravnih postopkov, in sicer za največ teden dni po datumu zaključka teh postopkov.
            
            
               Brez poseganja v vsako drugo upravno ali pravno sredstvo imate pravico, da kadar koli vložite pritožbo pri organu za varstvo podatkov, zlasti v državi članici svojega običajnega prebivališča, kraja dela ali kraja domnevne kršitve, če menite, da so bili vaši podatki nezakonito obdelani.
            
            
               Organizatorji državljanske pobude so upravljavci v smislu Splošne uredbe o varstvu podatkov in z njimi lahko vzpostavite stik s pomočjo podatkov v tem obrazcu. 
            
            
               Kontaktni podatki pooblaščene osebe za varstvo podatkov (če obstaja) so na voljo na spletnem mestu te pobude v registru Evropske komisije, kot je navedeno v tem obrazcu.
            
            
               Kontaktni podatki nacionalnega organa, ki prejme in obdela vaše osebne podatke, in nacionalnih organov za varstvo podatkov, so na voljo na: 
               
                  http://ec.europa.eu/citizens-initiative/public/data-protection?lg=sl
               
               .“.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 9.7.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 65, 11.3.2011, str. 1. 
               
               
                  
                     (2)
                  
                        Direktiva Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (UL L 281, 23.11.1995, str. 31).
               
               
                  
                     (3)
                  
                        Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).
               
               
                  
                     (4)
                  
                        Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).